Margrethe Vestager (RV), 2001-03-27:
Jeg vil gerne indledningsvis sige mange tak for modtagelsen
af lovforslaget
Jeg ser frem til udvalgsbehandlingen, men tager også den positive modtagelse som et håndslag til den meget væsentlige opgave, det er at give mennesker, som bor i Danmark uden dansk uddannelsesbaggrund, en mulighed for videreuddannelse eller for at virke på det danske arbejdsmarked i forhold til den uddannelse, som de har. Der er rejst en række spørgsmål her i forbindelse med førstebehandlingen, og en række af dem kan vi gå i detaljer med i forbindelse med udvalgsbehandlingen.
Som baggrund kan jeg sige, at vi har været ret omhyggelige i vores vurdering af, hvordan vi holdt balancen mellem på den ene side at give den, som søger vurdering, en enkel, ubureaukratisk og gennemskuelig sagsbehandling og på den anden side sikre den faglige legitimitet i forhold til uddannelsesinstitutioner og i forhold til arbejdsmarkedet.
Der har selvfølgelig også været et hensyn til, at det er meget vanskeligt for et center at opbygge en fuld faglig kompetence på samtlige uddannelsesområder.
Det at have så mange medarbejdere på det niveau, som så at sige duplikerer den faglighed, som er på universiteter, seminarier og andre steder, synes ikke at være hensigtsmæssig.
Men det er klart, at det er meget afgørende, at vi får et positivt samspil mellem centret og de respektive faglige høringsparter.
De drøftelser, der har været undervejs under forberedelsen af lovforslaget, synes jeg dog danner baggrund for, at man kan have en positiv forventning til, at vi får et bedre samspil, end jeg tror de fleste af os har en fornemmelse af at der har været i hvert fald i forhold til nogle af de enkeltsager, jeg tror vi hver for sig har kendskab til.
En af grundene til, at jeg også tror, at vi får et bedre samspil, er, at man af naturlige grunde selvfølgelig ønsker, at den faglighed, som man står for, også møder anerkendelse, og at det er den, der bliver brugt i anerkendelsen af udenlandske uddannelseskvalifikationer.
Det er klart, at man kan gøre sig en række overvejelser
over, hvor et sådant center skal placeres
Centeret har jo de facto eksisteret nu efterhånden i over et år, og da vi etablerede det, var det med velberåd hu, at vi etablerede det i SU-styrelsen med henblik på at sikre, at der var en stor institution, som så at sige kunne være vært for Center for Vurdering af Udenlandske Uddannelser, bl.a. for at sikre, at der var den type af grundfunktioner, som så ikke skulle duplikeres i et lillebitte center et eller andet sted uden det miljø, der i øvrigt eksisterer i SU-styrelsen.
Det andet er, at CIRIUS er en meget nyetableret institution, som blev etableret ved en sammenlægning af en række andre institutioner, og hvis opgave godt nok har et familieskab til det, som Center for Vurdering af Udenlandske Uddannelser skal lave, men som dog alligevel laver noget andet. Jeg synes, at der kan være nogen fornuft i at lade Center for Vurdering af Udenlandske Uddannelser for alvor etablere sig og konsolidere sine processer og sin kompetence i forhold til høringsparter og lade det samme ske med CIRIUS.
Så kan man senere vende tilbage og se, om der kan være rationaliseringsmuligheder.
I hvert fald finder jeg det under alle omstændigheder afgørende, at Center for Vurdering af Udenlandske Uddannelser har et fællesskab med en anden institution, sådan at man ikke skal duplikere nogen af grundfunktionerne med et øget ressourcetræk til følge, fordi ressourcerne meget gerne skulle gå til det, som er centerets formål, nemlig at sørge for en enkel og ubureaukratisk vurderingsproces.
En række af de mere generelle problemer, som har været rejst i forhold til lovregulering og erhverv og en række andre ting i forbindelse med klage og lignende synes jeg, vi skal komme tilbage til i forbindelse med udvalgsbehandlingen.
Der er en del af tingene, som jeg tror kan besvares også på en tilfredsstillende vis for spørgerne.
Jeg tror, at det var hr. Aage Frandsen, som nævnte betydningen af fagchauvinisme.
Det er selvfølgelig også den, som vi støder imod i det arbejde, som vi gør i øjeblikket med at få ændret og reformeret adgangen til danskprøverne, dels for at få nogle mere retvisende danskprøver, dels for at få nogle rimelige adgangskrav i forhold til det dansksproglige niveau.
Jeg håber, at den positive modtagelse også vil holde sig under udvalgsbehandlingen.
Jeg tror, at vi grundlæggende har ramt en god balance mellem centeret og den faglige kompetence, de respektive universiteter og andre steder, og at vi kan få et lovforslag, som faktisk vil komme til at gøre en forskel for dem, som i dag er brugere, og også for kommende brugere.
I den forbindelse tror jeg, at det er meget vigtigt, at centeret får et afsæt i lovgivningen til også at informere om sin virksomhed, for der kan være to grunde til det forholdsvis begrænsede træk på centeret i dets nuværende virke, og en af de grunde kan være, at det har været svært for centeret at informere ordentligt om dets virke.
Beslutningsforslag nr. B 199 om en faglig opgradering af de grundlæggende social- og sundhedsuddannelser og sygeplejerskeuddannelsen synes motiveret af stort set de samme overvejelser, som regeringen allerede har haft på disse områder.
Jeg vil derfor begynde med de grundlæggende social- og sundhedsuddannelser.
De kompetencer, som uddannelserne fører til, er beskrevet i brede termer i loven om de grundlæggende social- og sundhedsuddannelser.
Det skyldes, at de opgaver, som uddannelserne retter sig imod, ikke er fast defineret.
Det er muligt for en social- og sundhedsassistent at varetage mange forskellige typer af opgaver.
Det er først og fremmest
Det vil jo i sagens natur sige, at ledelsen er i stand til at tilrettelægge opgavernes løsning på en hensigtsmæssig måde i samarbejde med de medarbejdere, som skal gøre en god pleje til virkelighed rundtomkring i sundhedsvæsenet. I de senere år har der kunnet konstateres en betydelig glidning i opgavevaretagelsen mellem de forskellige faggrupper, og den bevægelse bliver ikke bremset af den uddannelsesreform, som regeringen netop med lovforslaget om grundlæggende social- og sundhedsuddannelser lægger op til.
Det fremgår bl.a., at sigtet netop har været at skabe gode og tidssvarende uddannelser, som kan tiltrække tilstrækkelig mange studerende til, at vi har kvalificerede medarbejdere i social- og sundhedssektoren - også studerende, som kan bidrage til, at der skabes en øget mobilitet mellem faggrupperne, og også være med til at nedbryde faggrænserne inden for sektoren, specielt dér, hvor de hæmmer muligheden for at skabe en god pleje.
I bemærkningerne til beslutningsforslaget peges der på en række årsager til de problemer, der er aktuelle i forhold til det at skaffe et tilstrækkeligt antal kvalificerede medarbejdere til social- og sundhedssektoren.
Den forskydning har selvfølgelig igen en række årsager, som jeg ikke skal fordybe mig i, men det har jo at gøre med den generelle udvikling af sundhedssektoren, som netop har været meget broget, og som er foregået både på sygehusene og i kommunerne.
Jeg er helt enig med forslagsstillerne i, at en faglig udvikling af uddannelserne vil kunne medføre et bedre indhold i arbejdet og dermed også gøre uddannelserne mere attraktive.
Men det er ikke den rigtige vej mod målet at uddanne i forhold til snævre kvalifikationsprofiler for derved at fremkalde en flytning af personalegrupper fra den ene del af sundhedssektoren til den anden.
Uddannelserne skal efter vores holdning rette sig mod forholdsvis brede funktioner, kompetencer og kvalifikationer og ikke mod den specifikke funktion, som skal varetages.
Og de kompetencer, der opnås gennem uddannelserne, skal være uafhængige af de institutionelle rammer.
Det var netop en af de meget grundlæggende landvindinger, vi nåede med reformen af de grundlæggende social- og sundhedsuddannelser tilbage i 1991.
Jeg synes, der er brug for at komme videre ad den vej, og det er det, der som nævnt er en del af sigtet med reformen af de grundlæggende social- og sundhedsuddannelser: at der skabes forudsætning for en stadig opløsning af snævre faggrænser og for et stadig stærkere samarbejde mellem de forskellige faggrupper.
Og det er jeg helt overbevist om sker bedst gennem rummelige uddannelser.
Man kan heller ikke entydigt sige, at der er brug for, at sygeplejerskerne skal komme tilbage til sygehusvæsenet, som det hedder i bemærkningerne til beslutningsforslaget.
Jeg synes, de skal have mulighed for at vælge dette frem for en sygehusindlæggelse.
Ellers vil man jo tvinge patienterne til at følge hjemmesygeplejerskerne ind på sygehusene.
Der er nok ikke brug for sådan en ensidig tilbageførsel, hvis man kunne kalde det det.
Det, der er brug for, er at skabe gode grundlæggende uddannelser, sådan at social- og sundhedsassistenterne skal kunne varetage de grundlæggende sygeplejefunktioner også på sygehusene, og sådan at sygeplejerskerne skal kunne varetage de mere komplicerede plejefunktioner også i hjemmeplejen.
Allerede for knap 2 år siden iværksatte regeringen et meget omfattende arbejde, der skulle føre til en reform af de mellemlange videregående sundhedsuddannelser, hvortil sygeplejerskeuddannelsen jo som bekendt hører, og det kan ikke være forslagsstillerne ubekendt, at dette arbejde er meget langt fremme.
Faktisk har de nye uddannelsesbekendtgørelser været til høring hos alle interessenter, og de færdige bekendtgørelser vil i den allernærmeste fremtid kunne udsendes, således at de nye uddannelser kan træde i kraft til august 2001.
Reformen af de mellemlange sundhedsuddannelser vedrører jo ikke blot sygeplejerskeuddannelsen, men også de øvrige mellemlange sundhedsuddannelser: uddannelserne til fysioterapeut, ergoterapeut, jordemoder, radiograf og bioanalytiker.
Og det er meget bevidst, for regeringen har længe haft den opfattelse, at der var behov for en mere ensartet struktur på uddannelsesområdet.
En mere ensartet struktur er den første forudsætning for at skabe en bedre sammenhæng mellem uddannelserne og et bedre samarbejde mellem de forskellige medarbejdere på arbejdsstederne.
Og det er da igen vigtigt for at skabe et bedre og mere sammenhængende forløb for dem, det i sidste ende drejer sig om, nemlig patienterne.
Stort set alt i denne reform kan karakteriseres som en faglig opgradering af uddannelserne.
Med vedtagelsen af loven om de mellemlange videregående uddannelser sidste år blev der åbnet en mulighed for, at visse uddannelser kunne tildeles professionsbachelortitlen.
Gennem hele reformarbejdet har det været målet, at de mellemlange sundhedsuddannelser skulle opgraderes, således at de færdiguddannede kunne tildeles en professionbachelortitel.
Titlen i sig selv signalerer, at uddannelserne er på et bachelorniveau svarende til, men naturligvis forskellig fra universiteternes bacheloruddannelser.
Det understreges i øvrigt af, at der som noget nyt indføres en større bacheloropgave sidst i uddannelserne.
Det har den praktiske betydning, at videreuddannelsesmulighederne for dem, der har en mellemlang videregående sundhedsuddannelse, forbedres
betydeligt.
I mange tilfælde vil videreuddannelse være en mulighed
på kandidatniveau enten i direkte forlængelse af eller kun med en kortere suppleringsuddannelse
Der kan naturligvis ligge erhvervserfaring derimellem.
Det er indlysende.
Videreuddannelsesmulighederne er faktisk blevet forbedret ganske betragteligt i de senere år.
Tværfaglige kandidatuddannelser netop beregnet for de mellemlange videregående sundhedsuddannelser er allerede oprettet ved universiteterne i Århus og Odense og vil formentlig også snart se dagens lys i København.
Andre kandidatuddannelser som f.eks. folkesundhedsuddannelserne står også åbne for de mellemlange sundhedsuddannelser.
Og endelig er der hele videreuddannelsessystemet for voksne, hvor nye master- og diplomuddannelser vil blive udbygget væsentligt i den kommende tid.
En faglig opgradering af sygeplejerskeuddannelsen og altså også de øvrige mellemlange videregående sundhedsuddannelser er således allerede besluttet og går i gang til august 2001. Hvis forslagsstillerne med opgradering mener, at det, som regeringen er ved at gennemføre, er godt, er alt jo godt, og så kan vi konstatere, at der er bred opbakning til regeringens initiativer på det her område.